**Molėtų rajono savivaldybės taryba**

**SPRENDIMAS**

**Dėl Molėtų rajono savivaldybės seniūnaitijų bendruomenių viešųjų poreikių ir iniciatyvų projektų, finansuojamų iš SAVIVALDYBĖS biudžeto lėšų, atrankos tvarkos aprašo PATVIRTINIMO**

2020 m. vasario 25 d. Nr. B1-54

Molėtai

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 36 straipsnio 4 punktu, Molėtų rajono savivaldybės strateginio veiklos plano 2021–2023 metams, patvirtinto Molėtų rajono savivaldybės tarybos 2021 m. sausio 28 d. sprendimu Nr. B1-1 „Dėl Molėtų rajono savivaldybės strateginio veiklos plano 2021–2023 metams patvirtinimo“, 1.5.2 uždavinio „Skatinti ir ugdyti gyventojų bendruomeniškumą“ 04.1.5.2.4 priemone „Vietos gyventojų pasiūlytų projektų įgyvendinimas pagal seniūnaitijų bendruomenių viešųjų poreikių ir iniciatyvų finansavimo iš savivaldybės biudžeto lėšų atrankos tvarkos aprašą”,

Molėtų rajono savivaldybės taryba n u s p r e n d ž i a:

Patvirtinti Molėtų rajono savivaldybės seniūnaitijų bendruomenių viešųjų poreikių ir iniciatyvų projektų, finansuojamų iš savivaldybės biudžeto lėšų, atrankos tvarkos aprašą (pridedama).

Savivaldybės meras Saulius Jauneika

 PATVIRTINTA

 Molėtų rajono savivaldybės tarybos

 2021 m. vasario 25 d. sprendimu Nr.B1-54

**MOLĖTŲ RAJONO SAVIVALDYBĖS SENIŪNAITIJŲ BENDRUOMENIŲ VIEŠŲJŲ POREIKIŲ IR INICIATYVŲ PROJEKTŲ, FINANSUOJAMŲ IŠ SAVIVALDYBĖS BIUDŽETO LĖŠŲ, ATRANKOS TVARKOS APRAŠAS**

 **I SKYRIUS**

 **TIKSLAS**

1. Molėtų rajono savivaldybės seniūnaitijų bendruomenių viešųjų poreikių ir iniciatyvų projektų, finansuojamų iš savivaldybės biudžeto lėšų, atrankos tvarkos aprašo tikslas yra nustatyti tvarką, kaip seniūnaitijos savivaldybės administracijos direktoriui teikia bendruomenių viešųjų poreikių ir iniciatyvų projektus, kokia tvarka jie atrenkami ir finansuojami, bei sudaryti sąlygas gyventojų atstovams dalyvauti formuojant savivaldybės biudžeto projektą.

**II SKYRIUS**

**UŽDAVINIAI**

2. Skatinti seniūnaičių ir vietos gyventojų bendradarbiavimą.

3. Sudaryti sąlygas seniūnaitijoms įgyvendinti iniciatyvas, susijusius su jų gyvenamosios teritorijos viešųjų poreikių klausimų sprendimu.

**III SKYRIUS**

**PROJEKTŲ TEIKIMAS**

4. Seniūnaičiai, įvertinę savo atstovaujamos teritorijos aktualiausias problemas bei atsižvelgę į seniūnijos metų veiklos plano tikslus, išplėstinei seniūnijos seniūnaičių sueigai pristato savo iniciatyvos projektus. Sueiga juos aptaria, įvertina jų atitiktį seniūnijos metų veiklos planui ir atviru balsavimu patvirtina savivaldybės administracijai teikiamus projektus. Projektai pateikiami savivaldybės administracijai iki gruodžio 1 d. raštu arba elektronine forma. Kiekviena seniūnaitija gali teikti tik vieną projektą.

5. Projekto aprašymas pateikiamas laisva forma, pagrindžiant jo būtinumą ir naudą bendruomenei, nurodant vykdytinas veiklas sprendžiant konkrečią problemą, bendruomenės dalyvavimo būdus bei reikalingas lėšas. Aprašymo apimtis iki 1 A4 formato puslapio.

**IV SKYRIUS**

**PROJEKTŲ ATRANKA**

6. Seniūnijų išplėstinių seniūnaičių sueigų pateiktų projektų eiliškumą nustato rajono seniūnaičių susirinkimas. Jis paprastai šaukiamas pirmąjį metų ketvirtį, kai formuojamas savivaldybės biudžeto projektas. Susirinkimą organizuoja ir jį moderuoja savivaldybės administracijos direktoriaus deleguotas valstybės tarnautojas. Susirinkimas teisėtas, jei jame dalyvauja daugiau kaip pusė rajono seniūnaičių.

7. Eilė sudaroma slapto balsavimo būdu seniūnaičių susirinkime po projektų pristatymo.

8. Slaptam balsavimui parengiamas balsavimo lapas, kuriame projektai surašomi abėcėlės tvarka pagal seniūnaitijas, nurodant eilės numerį, seniūnaitijos pavadinimą, projekto objektą, reikalingas lėšas.

9. Seniūnaičiai balsavimo lape pažymi ne daugiau kaip 7 projektus, kuriems teikia pirmenybę.

10. Susumavus pirmenybiškumo balsus, sudaromas projektų eiliškumo sąrašas. Jei keli projektai surinko vienodą balsų skaičių, dėl jų eiliškumo balsuojama atskirai, kiekvienam sueigos dalyviui turint po vieną balsą. Balsavimas atviras. Jei reikia, procedūra kartojama dar kartą, kol projektai surašomi eilės tvarka. Susirinkimo protokolas perduodamas savivaldybės administracijos direktoriui.

11. Esant nepaprastajai padėčiai, ekstremaliai situacijai ar karantinui, nesant galimybių organizuoti tiesioginį rajono seniūnaičių susirinkimą, projektų eiliškumas sudaromas tokiu būdu: seniūnaičiams elektroniniu paštu yra išsiunčiami seniūnaitijų projektai bei balsavimo lapas; jie per 3 dienas nurodytu elektroninio pašto adresu atsiunčia užpildytą balsavimo lapą pagal šio aprašo 9 punkto reikalavimą. Jei keli projektai surenka vienodą balsų skaičių, jų eiliškumas sudaromas pagal šio aprašo 10 punkte nustatytą procedūrą.

12. Galutinis sąrašas per seniūnus perduodamas visiems seniūnaičiams, o susirinkimo protokolas - savivaldybės administracijos direktoriui.

 **V SKYRIUS**

**FINANSAVIMAS, ĮGYVENDINIMAS IR KONTROLĖ**

13. Finansuojami iš eilės tie projektai, kuriems pakanka savivaldybės biudžete numatytų lėšų šiems projektams.

14. Paprastai vieno projekto įgyvendinimui skiriama iki 3 tūkstančių eurų. Lėšos yra integruojamos į seniūnijų arba miesto tvarkymo asignavimus.

15. Savivaldybės administracija kasmet, rengdama biudžeto projektą, preliminariai numato seniūnaičių projektams skirtiną bendrą sumą.

16. Projektų įgyvendinimą, pasitardami su seniūnaičiais, seniūnijose organizuoja seniūnai, mieste - administracijos specialistas, atsakingas už miesto priežiūrą.

17. Projektų įgyvendinimo finansinę kontrolę vykdo savivaldybės administracijos Buhalterinės apskaitos skyrius.

18. Kasmetiniame rajono seniūnaičių susirinkime pristatomi praeitais metais įgyvendinti projektai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_